钦定古今图书集成/明伦汇编/官常典/第396卷 > 金安节
## 钦定古今图书集成/明伦汇编/官常典/第396卷 > 金安节

按《宋史》本传：“安节，字彦亨，歙州休宁人。资颖悟，日记
千言，博洽经史，尤精于《易》。宣和六年，由太学擢进士
第，调洪州新建县主簿。绍兴初，范宗尹引为删定官，
入对，言司马光以财用乏，请用宰相领总计使，宜以
为法。除司农丞，又迁殿中侍御史。韩世忠子彦直直
秘阁，安节言崇、观以来，因父兄秉政而得贴职，近制
皆在讨论，今彦直复因父任而授，是自废法也。”不报。
任申先除待制致仕，安节劾其忿戾，乞追夺。秦桧兄
梓知台州，安节劾其附丽梁师成，梓遂罢，桧衔之。未
几，丁母忧去，遂不出。桧死，起知严州，除浙西提刑，入
为大理卿。首言：“治民之道，先德后刑。今守令虑不及
远，簿书期会，赋税输纳，穷日力办之，而无卓然以教
化为务者。愿申饬守令，俾无专事法律，苟可以赞教
化，必力行之。”时获伪造盐引者，大臣欲置之死，安节
力争，以为事已十馀年，且自首无死法，因得减等。两
浙漕属王悦道鞫仁和令杨绩狱不实，事下大理，安
节并逮悦道。悦道，幸医王继先子也，屡因人求免，安
节不从。迁宗正少卿。为金使施宜生贺正，安节馆伴。
属显仁皇后丧，服黑带，宜生曰：“使人以贺礼来，迓使
安得服黑带？”安节辞难再四，宜生屈服。迁礼部侍郎。
明年，再充送伴使。至楚州，副使耶律翼夺巡检王松
马不得，鞭笞之。安节遣人责翼，词色俱厉，朝廷恐生
事，坐削两秩。叶义问使金，金主因言：“前日夺马事，曲
在翼己，笞二百，回日可详奏。”乃复元官。迁礼部侍郎，
将祠明堂，时已闻钦宗升遐，安节言：“宫庙行礼，皆当
以大臣摄事。”从之。迁侍讲、给事中。殿院杜莘老论张
去为补外，安节言不可因内侍而去言官。上遂留莘
老。金主亮犯淮，从幸建康。亮死，安节陈进取、招纳、备
守三策，而以备守为进取、招纳之本。上将还临安，命杨存中宣抚江、淮、荆、襄，安节言：“存中顷以权太盛，人
言籍籍，方解军政，复授兹职，非所以全之。”又言：“方今
正当大明赏罚，乃首用刘宝、王权刻剥庸懦之人，何
以激劝将士？”上皆纳之。杨存中议省江、淮州县，安节
言：“庐之合肥，和之濡须，皆昔人控扼孔道。魏明帝云：
‘先帝东置合肥，南守襄阳，西固析山，贼来辄破于三
城之下。孙权筑濡须坞，魏军累次不克，守将如甘宁
等常以寡制众。盖形势之地，攻守百倍，岂有昔人得
之成功，今人有之而反弃之耶？且濡须、巢湖之水，上
接店步，下接江口，可通漕舟，乞择将经理’。”存中议遂
格。孝宗嗣位，给廷臣笔札，陈当世事。安节请严内降
之科，凡内“侍省、御药院、内东门司冗费，一切罢去，堂
除省归吏部，长官听辟僚属，以清中书之务。文武荫
补，各有定制，毋令易文资。臣僚致仕，遗表恩泽，不宜
奏异姓，使得高赀为市。”上尝对大臣称其诚实。一日，
因奏事面劳之曰：“近不见缴驳，有所见，但缴驳，朕无
不听。”龙大渊、曾觌以潜邸旧恩，大渊除枢密都承旨，
觌带御器械，谏议大夫刘度仍累疏论之。隆兴改元，
大渊、觌并除知阁门事。宰相知安节必以为言，使人
讽之曰：“若书行，即坐政府矣。”安节拒不纳，封还录黄。
时台谏相继论列，奏入不出，上意未回。安节与给事
中周必大奏：“陛下即位，台谏有所弹劾，虽两府大将，
欲罢则罢，欲贬则贬，独于二臣乃为迁就讳避。臣等
若奉明诏，则臣等负中外之谤；大臣若不开陈，则大
臣负中外之责；陛下若不俯从，则中外纷纷未止也。”
上怒，安节即自劾乞窜，上意解，命遂寝。潜邸旧人李
珂擢编修官，安节又奏罢之。上谕之曰：“朕知卿孤立
无党。”张浚闻之，语人曰：“金给事真金石人也。”拜兵部
侍郎。金将仆散忠义遗三省、枢密院书，论和议，乃画
定四事，诏群臣议。安节谓：“世称‘侄国’，国号不加大字
及用‘再拜’二字，皆不可从。海、泗、唐、邓为淮、襄屏蔽，不
可与。必不得已，宁少增岁币。钦宗梓宫当迎奉，陵寝
地必不肯归我，宜每因遣使恭谒，但讲好之后，当益
选将厉兵，以为后图。”已而请祠，得请。中书舍人胡铨
缴奏，谓：“安节太上之旧人，而陛下之老成也。汉张仓、
唐张柬之，国朝富弼、文彦博，皆年八旬，尚不听其去。
安节膂力未愆，有忧国心，岂宜从其引去？”上遂留之。
逾年，权吏部尚书兼侍读。自是力请谢事，诏以敷文
阁学士致仕。陛辞，上曰：“卿且暂归，旦夕召卿矣。”去之
日，缙绅相与叹羡，以为中兴以来，全名高节，鲜有其
比。乾道六年卒，年七十七。《遗表》闻，赠通奉大夫，累赠
开府仪同三司、少保。安节至孝，居丧有礼，与兄相友
爱，田业悉推与之。又以恩奏其孤子㒜。初筮仕，未尝
求荐于人，及贵，有举荐，不令人知。其除司农丞，或语
之曰：“公是命张侍郎致远为中司时所荐”，盍往谢之，
安节曰：“彼为朝廷荐人，岂私我耶？”竟不往。荐晁公武、
龚茂良可台谏，皆称职，二人弗如也。与秦桧忤，不出
者十八年。及再起论事，终不屈，人以此服之。有文集
三十卷，奏议表疏、《周易解》。